**До:**

Министерство за труд и социјална политика

**Г-ѓа Јагода Шахпаска,** Министерка

**Од: ДПУ Спорт-Лаиф Трејд ДОО Скопје**

**Предмет:** Коментари на Предлог на Закон за изменување и дополнување на Законот за работни односи кои предвидуваат недела да се прогласи за неработен ден.

Поставен на ЕНЕР на ден 15.04.2021 год.

Почитувани,

**ДПУ Спорт-Лаиф Трејд ДОО Скопје (Sport Life обложувалници)** е компанија која долги години егзистира во Република Северна Македонија, а поточно во бизнис-сегментот на посебните игри на среќа во обложувалница. Спорт-Лаиф Трејд е носител на Лиценци за посебни игри на среќа во обложувалница под број 44-4785/1 од 22.05.2018, издадена од Влада на Република Северна Македонија. Во моментот компанијата, согласно позитивните законски норми и прописи, својата дејност на територијата на Република Северна Македонија ја извршува во преку **200 уплатно-исплатни** **места**, директно вработува преку **950 лица** и истовремено поседува широк ланец на деловни соработници за издавање на деловен простор за уплатно-исплатни места, банки, друштва кои испорачуваат тековни средства за работа (печатење на билтен, испорака на хартија, компјутерски и други медиуми за пренос на обложувањето до корисниците и сл.)

Во однос на Предлог Законот за изменување и дополнување на Законот за работни односи го даваме следново

МИСЛЕЊЕ И ОБРАЗЛОЖЕНИЕ:

Со предложеното ново законско решение за прогласување на неделата за неработен ден во Предлог- Законот на работни односи се особено засегнати и спортските обложувалници. Односно, дејноста 92.00 (Дејности на коцкање и обложување) е неправедно изоставена во член 2 став (3) од Предлог-Законот. **Таквото предлог решение ќе има несогледиви негативни ефекти врз бизнис сегментот и ќе предизвика негативни економски и социјални последици., како по компаниите Приредувачи на игри на среќа од дејноста 92.00, така и со инстантно отпуштање на вработени и воедно значајно намалување на Буџетските приходи во РСМ.**

Ова Предлог решение исто така е во директна спротивност **на членот 83 на Законот за игрите на среќа и за забавните игри**, со кој се одредува дека:

*“Член 83*

*Обложувалницата може да утврди работно време од 24 часа на ден, секој ден, независно од тоа дали со закон или со друг пропис е одреден државен или верски празник или друг неработен ден“.*

Работата на спортските обложувалници во најголем дел зависи од спортските настани кои главно се играат за време на викендите, односно недела и најголем дел од уплатите се вршат токму во време на викенд, а особено во недела. Концептот на дејноста на игрите на среќа насекаде во светот е во континуираноста, каде процесот на услуга и процесот на понуда не може да биде запрен во ниту еден ден во годината, без разлика на викенди, празници или делници – 365 дена во годината, 24 часа. Спортски натпревари се одвиваат постојано, во секое време од денот на различни континенти и секој ден од годината.

Игрите на среќа, како и кај секоја друга услужна дејност, работењето на овој бизнис сектор е директно поврано со навиките на луѓето и нивното користење на услугите токму во дел/сегмент од нивното слободно време. Дотолку повеќе што во текот на годините е докажано и јасно е дека обложувалниците најголем дел од својот промет го остваруваат надвор од вообичаеното работно време на граѓаните.

Повеќе од 70% од прометот во обложувалниците се реализира за време на викендите, па со примената **на ова законско решение веднаш, недвосмислено и осетно ќе се намали и прометот дури и до 30%,** со што за исто толку ќе се намали и предвиденит прилив на средства кон Буџетот на РСМ, искажан преку данокот на посебните давачки и персоналниот данок од игри на среќа.

Со оглед на сите последици и загуби што ќе ги претрпат спортските обложувалници со примената на новото законско решение за прогласување на неделата за неработен ден, а и со фактот дека ќе се работи еден ден помалку, ќе има негативен одраз и врз бројот на работните места.

Со евентуалното не-изземање на спортските обложувалници од измените во Законот, Спорт-Лаиф Трејд обложувалници **ќе бидат веднаш принудени да го намалат бројот на вработени до 30%** од 01.01.2022, а тоа ќе придонесе за зголемување на стапката на невработеност во државава.

Сега, кога кризата со пандемијата на корона-вирусот остава тешки последици врз економијата и сè повеќе се зголемува бројот на осиромашени и невработени граѓани, секое загубено работно место остава ново семејство без сигурна егзистенција.

Истовремено, напоменуваме, приредување на игри на среќа се врши врз основа на добиена **ЛИЦЕНЦА** од Владата на РСМ, која има строга регулатива, услови за добивање, услови за работење и пред се, времетраење. Не може да биде правно одржливо да се носат Предлог-законски решенија кои значајно ги менуваат условите на пазарот за лиценцираните дејности и компании на СРЕД ВРЕМЕТРАЕЊЕ НА ЛИЦЕНЦАТА. Тоа решение е противуставно и доколку се инсистира на вакво решение, веднаш ќе биде покрената иницијатива пред Уставен Суд на РСМ.

Се надеваме дека сите овие забелешки и сугестии ќе бидат земени предвид, ќе бидат детално разгледани пред конечното официјализирање на Законот за работни односи и се надеваме на позитивно решение, односно дека дејноста 92.00 – Дејности на коцкање и обложување, ќе се најде на списокот на изземени дејности во Член 2, став (3) од Предлог Законот за работни односи.

Со почит,

ДПУ СПОРТ-ЛАИФ ТРЕЈД ДОО Скопје Извршен директор

Бул. „Борис Трајковски“ бр.198, 1000 Скопје Емил Димитров